આ અંગે મળતી માહિતી અનુસાર સુરત જિલ્લાના પલસાણા તાલુકાનાં ચલથાણ ગામે આવેલ અંબિકા નગરમાંથી ગત 3 જાન્યુઆરી 2018ના રોજ એક 6 વર્ષની માસૂમ બાળા ઘરના આંગણામાંથી ગુમ થઈ હતી. આ અંગે કડોદરા પોલીસ સ્ટેશનમાં અપહરણની ફરિયાદ નોંધાઈ હતી. ઘટનાના બીજા દિવસે બુધવારના રોજ ચલથાણને અડીને આવેલ વાંકાનેડા ગામની સીમમાં 6 વર્ષની માસૂમ બાળકીનો હત્યા કરાયેલો મૃતદેહ મળી આવ્યો હતો. બાળકીને ગળે ટુપો આપી તેના લેગિંસ વડે ઝાડ સાથે લટકાવી દેવામાં આવી હતી. આ ઘટનાની તપાસ દરમ્યાન પોલીસને ફોરેન્સિક પુરાવામાં બાળકીના આંતરિક વસ્ત્ર પરથી કોઈ ચોક્કસ નમૂના પણ મળ્યા ન હતા. આ ઉપરાંત અનેક શકદારોની તપાસ કરી હતી. પણ પરિણામ મળ્યું ન હતું તપાસ બારડોલી ડી.વાય.એસ.પીને સુપ્રત કરવામાં આવી હતી. આમ છતાં પણ પરિણામ મળ્યું ન હતું. પોલીસ હવે આ પ્રકરણમાં છેલ્લો દાવ રમવા માંગે છે. જેથી પોલીસ હવે આ બાળકીના માતા પિતાની ઊલટ તપાસ શરૂ કરી છે પરંતુ ઊલટ તપાસમાં પોલીસે જે કૃત્ય કર્યું તેને લઈ પોલીસ બેડામાં ખાસી ચર્ચા ચાલી રહી છે. ખરેખર આ કૃત્ય કરવું જરૂરી હતું કે કેમ એ પણ ચર્ચાનો વિષય બન્યો છે. બાળકીના પિતાએ આક્ષેપ કર્યા હતા કે પોલીસે તેમને તેમની પત્ની સાથે કડોદરા પોલીસ સ્ટેશનમાં તપાસ માટે બોલાવ્યા હતા. જ્યાં રાઇટર અને ડીસ્ટાફની ઓફિસમાં અગાઉથી એક તાંત્રિક હાજર હતો અને ગોળ કુંડાળું કરી તેમાં ઊભા રાખી મારી અને મારી પત્નીની ઊલટ તપાસ થઈ હતી. આટલું કહેતા તે રડી પડ્યો હતો. આ પ્રકરણને લઈ હાલ જિલ્લા પોલીસમાં ભારે ચર્ચા ચાલી રહી છે.